Nafarroako Parlamentuko Mahaiak, 2019ko irailaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Domingo González Martínez jaunak aurkeztutako galdera, Nafarroako Gobernuak gradua ordaintzeko asmoari, ordaintzen hasteko datari eta ordainketak egiten duen diru-kopuruari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2019ko irailaren 9an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioari atxikitako foru parlamentari Txomin González Martínezek, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuak irailaren 12ko Osoko Bilkuran ahoz erantzun dezan:

2019ko ekainaren 20an, Europar Batasuneko Justizia Auzitegiak aldi baterako langileek gradua kobratzeari buruzko epaia eman zuen, halakorik kobratzetik bazter baitzeuden. Europar Batasuneko Justizia Auzitegiak aintzat hartu du administrazio-kontratudun guztiak pairatzen ari ziren desberdintasun-egoera larri hori amaiaraztea bilatzen zuen erreklamazio hori, eta bere epaian honako hau dio:

“... afera honetan ez dago inolako ‘arrazoi objektiborik’, esparru-akordioko 1. apartatuko 4. klausulari dagokionez, justifikatzen duenik bazter uztea auzi nagusian eztabaidagai den ordainsari-osagarrirako eskubidea jasotzeko behar den zerbitzualdia bete duten administrazio-kontratudunak”.

Iruñeko Administrazioarekiko Auzien 1. Epaitegiak ere administrazio-kontratudunek gradua erreklamatze aldera aurkeztutako hainbat demanda ebatzi ditu, demandatzaileen alde ebatzi ere.

Administrazioren batek ere, epaiak ikusita, administrazio-kontratudunei gradua ordaintzea erabaki du. Hori dela-eta, parlamentari naizen honek hauxe galdetzen dut:

Nafarroako Gobernuak ba al du gradua ordaintzeko asmorik? Hala baldin bada, noiz hasiko da gradua ordaintzen? zenbateko diru-kopurua egiten du horrek?

Iruñean, 2019ko irailaren 5ean

Foru parlamentaria: Txomin González Martínez